./data/phi0474/phi055/phi0474.phi055.perseus-lat1.xml
M. Tullius Cicero
Quicquid est enim, quod deceat, id tum apparet, cum antegressa est honestas  Itaque non solum in hac parte honestatis, de qua hoc loco disserendum est, sed etiam in tribus superioribus quid deceat apparet  Nam et ratione uti atque oratione prudenter et agere, quod agas, considerate omnique in re quid sit veri videre et tueri decet, contraque falli, errare, labi, decipi tam dedecet quam delirare et mente esse captum; et iusta omnia decora sunt, iniusta contra, ut turpia, sic indecora